b'\n_START_ARTICLE_\n\xc3\x98lets historie\n_START_SECTION_\nEtymologi\n_START_PARAGRAPH_\nOrdet \xc3\xb8l antas \xc3\xa5 komme direkte fra den urindoeuropeiske roten *alu-, via den germanske *alu\xc3\xbe-. Det samme ordet er stammen i det finske olut og det estiske \xc3\xb5lu. Det er den direkte roten til den norske og danske ordet \xc3\xb8l, det svenske \xc3\xb6l og det latviske/litauiske alus. Ogs\xc3\xa5 det engelske ale stammer herfra, mens ordet beer antas \xc3\xa5 komme fra det latinske verbet bibere, som betyr \xc3\xa5 drikke.\n_START_SECTION_\nTidlig \xc3\xb8l\n_START_PARAGRAPH_\nSiden nesten alle kornslag som inneholder sukker kan fermentere spontant p\xc3\xa5 grunn av gj\xc3\xa6rsporer i luften er det mulig at \xc3\xb8llignende drikker ble utviklet uavhengig av hverandre verden over etter at en stamme hadde begynt \xc3\xa5 beherske korndyrking. Kjemiske tester av gamle krukker avsl\xc3\xb8rer at \xc3\xb8l ble produsert for rundt 7\xc2\xa0000 \xc3\xa5r siden i det som i dag er Iran, og dette var en av de f\xc3\xb8rste kjente biologiske prosessene mennesker har gjennomf\xc3\xb8rt hvor fermentering ble brukt. _NEWLINE_Fra Mesopotamia er det eldste beviset p\xc3\xa5 \xc3\xb8l en 6\xc2\xa0000 \xc3\xa5r gammel sumerisk steintavle som viser mennesker som drikker fra en bolle med et siv som suger\xc3\xb8r. Et 3\xc2\xa0900 \xc3\xa5r gammelt sumerisk dikt skrevet til \xc3\xa6re for Ninkasi, \xc3\xb8lbryggingens gudinne, inneholder den eldste overleverte oppskriften p\xc3\xa5 \xc3\xb8l. Her beskrives produksjon av \xc3\xb8l brygget p\xc3\xa5 bygg og silt gjennom br\xc3\xb8d._NEWLINE_\xc3\x98l er ogs\xc3\xa5 nevnt i Gilgamesjeposet, hvor villmannen Enkidu blir servert \xc3\xb8l. \xc2\xab..han spiste til han var mett, drakk syv seidler \xc3\xb8l, hans hjerte ble lett, hans ansikt lyste og han sang ut av glede.\xc2\xbb_NEWLINE_\xc3\x98l ble viktig for alle korndyrkende sivilisasjoner i antikken, ogs\xc3\xa5 Egypt, faktisk s\xc3\xa5 viktig at antropologen og bryggeriarbeideren James Death i 1886 fremla en teori i boken The Beer of the Bible at mannaen fra himmelen som Gud ga israelittene var et br\xc3\xb8dbasert, gr\xc3\xb8tlignende \xc3\xb8l kaltwusa. Den moderne antropologen Alan Eames mener at \xc2\xab\xc3\xb8l var drivkraften som f\xc3\xb8rte til at nomadene ble landsbyboere ... det var appetitten p\xc3\xa5 r\xc3\xa5stoff til \xc3\xb8l som resulterte i korndyrking, permanente bosetninger og jordbruk.\xc2\xbb_NEWLINE_Kunsten \xc3\xa5 brygge \xc3\xb8l ble videref\xc3\xb8rt til grekerne, og Platon skrev at \xc2\xabhan var en vis mann som oppfant \xc3\xb8l.\xc2\xbb Grekerne l\xc3\xa6rte s\xc3\xa5 romerne \xc3\xa5 brygge, og de kalte brygget sitt cerevisia, etter Ceres, jordbrukets gudinne, og vis, som er latin for styrke._NEWLINE_I det tidlige Romerriket var \xc3\xb8let viktig, men under den romerske republikk erstattet vinen \xc3\xb8let som den foretrukne alkoholdrikken. \xc3\x98l ble etterhvert sett p\xc3\xa5 som en drikk for barbarer, Tacitus skrev nedsettende om \xc3\xb8let som ble brygget av germanerne p\xc3\xa5 den tiden. _NEWLINE_Trakerne drakk ogs\xc3\xa5 \xc3\xb8l brygget p\xc3\xa5 rug, helt fra det 5. \xc3\xa5rhundre f.Kr., skal vi tro Hellanikus av Lesbos. Deres navn p\xc3\xa5 \xc3\xb8l var brutos, eller brytos.\n_START_SECTION_\nDet moderne Europa\n_START_PARAGRAPH_\nI Europa forble \xc3\xb8lbrygging lenge en aktivitet i hjemmene. Det eldste bryggeriet som fortsatt er i drift er Weihenstephan, et tidligere klosterbryggeri i n\xc3\xa6rheten av Freising i Tyskland, som sannsynligvis begynte \xc3\xa5 brygge \xc3\xb8l allerede i 768. Bryggerivirksomhet ble likevel ikke vanlig f\xc3\xb8r klostre og puber begynte \xc3\xa5 produsere \xc3\xb8l p\xc3\xa5 1300- og 1400-tallet. Det eldste bryggeriet i Norge som fortsatt er i drift er Aass Bryggeri i Drammen som ble startet i 1834._NEWLINE_Lover som skulle s\xc3\xb8rge for at humle ble brukt i \xc3\xb8l ble innf\xc3\xb8rt i England i det 14. \xc3\xa5rhundre, og andre land fulgte etter. Norge fikk ikke slike lover f\xc3\xb8r \xc2\xabRenhetsloven\xc2\xbb tr\xc3\xa5dte i kraft 12. oktober 1857. Den norske loven hadde sin opprinnelse i det tyske \xc2\xabReinheitsgebot\xc2\xbb fra 1516. Begge disse lovene sier at det ikke m\xc3\xa5 brukes andre r\xc3\xa5stoffer til fremstilling av \xc3\xb8l enn de klassiske: Byggmalt, humle og vann. Gj\xc3\xa6r ble f\xc3\xb8rst senere tatt inn i loven. Den norske bestemmelsen ble bekreftet i \xc2\xabLov om tilvirkning, innf\xc3\xb8rsel og beskatning av \xc3\xb8l\xc2\xbb av 1912. I 1987 ble renhetsloven opphevet i Tyskland og i 1994 i Norge, men fremdeles (2005) brygger de fleste norske bryggerier sitt \xc3\xb8l kun p\xc3\xa5 de fire klassiske ingrediensene. Enkelte har tatt i bruk billigere ingredienser som ris, mais eller sukker til erstatning av noe av maltet. _NEWLINE_Fram til relativt nylig har det meste av \xc3\xb8let som ble brygget v\xc3\xa6rt det vi i dag kaller ale. Lager\xc3\xb8let ble oppdaget ved et uhell i det 16. \xc3\xa5rhundre da \xc3\xb8l ble lagret i kj\xc3\xb8lige grotter i lengre perioder. I dag er lager\xc3\xb8let langt mer popul\xc3\xa6rt enn ale._NEWLINE_Den industrielle revolusjonen skulle ogs\xc3\xa5 f\xc3\xa5 innvirkning p\xc3\xa5 \xc3\xb8lbryggingen. Som en f\xc3\xb8lge av forbedringer i effektiviteten til dampmaskinen i 1765 ble industrialiseringen av \xc3\xb8l en realitet. Introduksjonen av termometeret i 1760 og hydrometeret i 1770 f\xc3\xb8rte med seg ytterligere innovasjoner. Bryggeriene kunne da \xc3\xb8ke effektiviteten ytterligere._NEWLINE_Videre f\xc3\xb8rte forbedrete metoder for t\xc3\xb8rking av malten til en kraftig reduksjon av r\xc3\xb8yksmaken i \xc3\xb8let. Tidligere, da malten ble t\xc3\xb8rket over \xc3\xa5pne ildsteder kunne \xc3\xb8let til tider ha en s\xc3\xa5 kraftig r\xc3\xb8yksmak at det bare kunne drikkes av \xc2\xabde desperate\xc2\xbb. _NEWLINE_Oppdagelsen av gj\xc3\xa6rets rolle i fermenteringen av Louis Pasteur i 1857 ga bryggerne metoder for \xc3\xa5 forhindre at \xc3\xb8let ble surnet av u\xc3\xb8nskede mikroorganismer.\n_START_SECTION_\nModerne \xc3\xb8l\n_START_PARAGRAPH_\nF\xc3\xb8r forbudstiden var det tusenvis av bryggerier i USA, som for det meste brygget tyngre, europeiske \xc3\xb8ltyper. Fra 1920 og utover gikk de fleste av disse dukken, noen f\xc3\xa5 overlevde ved \xc3\xa5 g\xc3\xa5 over til \xc3\xa5 produsere brus og andre produkter. Smugler\xc3\xb8l ble ofte vannet ut for \xc3\xa5 \xc3\xb8ke profitten, og slik begynte trenden som har fortsatt fram til i dag med at amerikanerne foretrekker lettere og lysere \xc3\xb8l. Den delen av det amerikanske markedet som foretrekker kraftigere \xc3\xb8l betjenes enten av mikrobryggerier eller import fra utlandet. _NEWLINE_I mange land har bryggerier som begynte som sm\xc3\xa5 familieforetak vokst seg til store, ofte multinasjonale, selskaper. I noen tilfeller har dette f\xc3\xb8rt til d\xc3\xa5rligere utvalg av \xc3\xb8lsorter og ogs\xc3\xa5 lavere kvalitet i et fors\xc3\xb8k p\xc3\xa5 \xc3\xa5 \xc3\xb8ke profitten, men de fleste bryggerier setter sin stolthet i \xc3\xa5 produsere kvalitets\xc3\xb8l. _NEWLINE_I en del land er produksjonen og distribusjonen av \xc3\xb8l regulert av strenge lover. P\xc3\xa5 Island var for eksempel alt salg av \xc3\xb8l forbudt helt fram til 1988, men i dag er det fritt fram ogs\xc3\xa5 der. Norge, Sverige og Finland har mange restriksjoner p\xc3\xa5 omsetningen av alkoholholdige drikkevarer, her kan blant annet sterk\xc3\xb8l bare kj\xc3\xb8pes p\xc3\xa5 spesielle utsalgssteder, som for eksempel Vinmonopolet i Norge.'